Verkfræðingurinn Rakel Bára Þorvaldsdóttir safnar ljósmyndum af legsteinum og birtir þær á vef sínum ( legstadaleit.com ) ásamt frekari upplýsingum . „ Ég er komin með yfir 4.500 myndir af legsteinum , “ segir hún . Rakel byrjaði markvisst að skrá ættfræðiupplýsingar 2001 , en hún hefur búið í Danmörku undanfarin nær tuttugu ár . Hún segir að draumurinn hafi lengi verið að koma upp svona heimasíðu og hafi síðan orðið að veruleika fyrir um fimm árum . Hún hafi auglýst eftir myndum af legsteinum hjá hópnum „ Íslensk ættfræði “ sem hún stofnaði á fésbókinni . „ Ég fékk góð viðbrögð og til dæmis hefur Trausti Traustason verið ómetanlegur . Hann hefur meðal annars ljósmyndað flesta legsteina í kirkjugörðum í Eyjafirði og víðar . “ Hún segir að fólk á ferðalagi hafi líka oft munað eftir henni . Rakel bætir við að hún byrji oft á því að skrá upplýsingar um jarðsett fólk í kirkjugörðum í þeirri von að fólk taki eftir því og sendi mynd af viðkomandi legsteini . Þjóðskjalasafnið hefur verið Rakel innan handar með aðgang að kirkjubókum . Hún notfærir sér einnig upplýsingar á erlendri upplýsingasíðu ( findagrave.com ) og á vef Kirkjugarðasambands Íslands ( gardur.is ) . „ Ég legg líka mikið upp úr því að fá myndir af fólkinu sem ég hef skráð . “ Nánar er fjallað um þetta mál á baksíðu Morgunblaðsins í dag .